**59.**

Katalog: Berilo 3, str. 67

- intimizem v povojni poeziji

# JANEZ MENART: CROQUIS

Intimizem v povojni poeziji:

Janez Menart spada v prvo povojno pesniško skupino, ki se je uveljavila s skupinsko pesniško zbirko Pesmi štirih (1953. leta). Ob njem so v zbirki sodelovali še Kajetan Kovič, Tone Pavček in Ciril Zlobec. S to pesniško zbirko se v slovenski povojni poeziji pojavi intimizem. Za intimizem je značilna osebna izpovednost v nasprotju s prej poudarjeno družbeno tematiko. Vojna stopi v ozadje, v ospredje pa stopi intima. Od prejšnjih pesnikov se ti razlikujejo v tem, da gre za doživetja mladih ljudi v novem času. Glavna doživetja so ljubezen, razočaranje zaradi neuresničenih upov in idealov, skepsa in celo obup. Oblikovno izhajajo ti pesniki iz tradicije, nekateri ostajajo v verzu in slogu strogo tradicionalni, drugi so se sčasoma obrnili k modernejšim oblikam, tudi k svobodnemu verzu.

Posebnost poezije Janeza Menarta je, da teme življenjskega razočaranja, nasprotja med človekom in stvarnostjo pripelje do ostre kritike, satire in parodije. Med vrstniki je najbolj konservativen.

Croquis (fr.) je skica, z nekaj potezami izdelana risba. Pesem s tem naslovom nosi sporočilo o razočaranju nad življenjem, kar se izraža metaforično že v prvih dveh verzih (marmor kavarniške mizice, mrzel in siv). V naslednjih dveh kiticah lirski subjekt s prijemi nominalnega sloga riše kroki umišljene življenjske idile (hišica, drevo, klopica, rože). Ko je podoba že skoraj uresničena, pride sila, ki vse to uniči z enim samim zamahom. Razočaranje je treba utopiti, poplakniti, otožno razpoloženje pa ostaja.

Oblikovno je pesem tradicionalna, sestavljajo jo štiri štirivrstičnice z urejenimi verzi, ki se rimajo z oklepajočo razvrstitvijo rim.